Na temelju članka 3. Zakona o financiranju političkih aktivnosti i izborne promidžbe („Narodne novine“ broj 24/11, 61/11, 27/13, 48/13. -pročišćeni tekst, 2/14, 96/16. i 70/17) i članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13), Općinsko vijeće Općine Sveti Ivan Žabno na 3. sjednici održanoj 14. rujna 2017. donijelo je

**O D L U K U**

**o financiranju političkih stranaka i članova Općinskog vijeća izabranih s liste grupe birača zastupljenih u Općinskom vijeću Općine Sveti Ivan Žabno**

Članak 1.

Odlukom o financiranju političkih stranaka i članova Općinskog vijeća izabranih s Liste grupe birača zastupljenih u Općinskom vijeću Općine Sveti Ivan Žabno (u daljnjem tekstu: Odluka) uređuje se način i uvjeti financiranja političkih stranaka i članova izabranih s Liste grupe birača zastupljenih u Općinskom vijeću Općine Sveti Ivan Žabno (u daljnjem tekstu: Općinsko vijeće) iz Proračuna Općine Sveti Ivan Žabno (u daljnjem tekstu: Proračun).

Članak 2.

Sredstva za redovito godišnje financiranje političkih stranaka i članova Općinskog vijeća izabranih s Liste grupe birača zastupljenih u Općinskom vijeću osiguravaju se u Proračunu za 2017. godinu u svoti 19.154,97 kuna godišnje.

Članak 3.

Pravo na redovito godišnje financiranje iz sredstava Proračuna imaju političke stranke koje imaju člana u Općinskom vijeću i članovi Općinskog vijeća izabrani s Liste grupe birača zastupljeni u Općinskom vijeću.

Članak 4.

Financijska sredstva iz članka 2. ove Odluke političke stranke i članovi s Liste grupe birača zastupljeni u Općinskom vijeću mogu koristiti isključivo za ostvarenje ciljeva utvrđenih njihovim godišnjim programom kao i financijskim planom.

Članak 5.

Sredstva iz članka 2. ove Odluke raspoređuju se na način da se utvrdi jednaki iznos sredstava za svakog člana Općinskog vijeća tako da pojedinoj političkoj stranci pripadaju sredstva razmjerno broju njenih članova u trenutku konstituiranja Općinskog vijeća.

Ukoliko pojedinom članu (ili članovima) nakon konstituiranja Općinskog vijeća prestane članstvo u političkoj stranci financijska sredstva koja se raspoređuju sukladno stavku 1. ovoga članka ostaju političkoj stranci kojoj je član pripadao u trenutku konstituiranja Općinskog vijeća.

U slučaju udruživanja dviju ili više političkih stranaka financijska sredstva koja se raspoređuju sukladno stavku 1. ovoga članka pripadaju političkoj stranci koja je pravni slijednik političkih stranaka koje su udruživanjem prestale postojati.

Ukoliko član Općinskog vijeća izabran s Liste grupe birača, nakon konstituiranja Općinskog vijeća, postane član političke stranke koja participira u Općinskom vijeću, sredstva za redovito godišnje financiranje iz Proračuna ostaju tom članu Općinskog vijeća izabranom s Liste grupe birača.

Članak 6.

Za svakog izabranog člana Općinskog vijeća podzastupljenog spola političkim strankama pripada i pravo na naknadu u visini od 10% iznosa predviđenog po svakom članu Općinskog vijeća.

Članak 7.

Odluku o raspoređivanju sredstava iz Proračuna prema članku 5. stavku 1. ove Odluke donosi Općinsko vijeće.

Članak 8.

Raspoređena sredstva doznačuju se na žiro-račun političke stranke, odnosno na poseban račun člana Općinskog vijeća izabranog s Liste grupe birača iz stavka 2. ovoga članka, tromjesečno u jednakim iznosima, a najkasnije do 31. prosinca za tekuću godinu.

Članovi Općinskog vijeća izabrani s Liste grupe birača dužni su otvoriti poseban račun za redovito financiranje svoje djelatnosti.

Članak 9.

Stupanja na snagu ove Odluke prestaje važiti Odluka o financiranju političkih stranaka koje imaju članove u Općinskom vijeću Općine Sveti Ivan Žabno iz Proračuna Općine Sveti Ivan Žabno („Službeni glasnik Koprivničko-križevačke županije“ broj 14/13, 6/14. i 6/17).

Članak 10.

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE SVETI IVAN ŽABNO**

KLASA: 402-01/17-02/03

URBROJ: 2137/19-02/1-17-1

Sveti Ivan Žabno, 14. rujna 2017.

PREDSJEDNIK:

Krešimir Habijanec